KIRJALLINEN KYSYMYS E-2054/03 esittäjä(t): Monica Frassoni (Verts/ALE) komissiolle. Erityissuojelualueen ZPS IT5210070 (Trasimeno-järvi, Italia) huono tila.



Virallinen lehti nro 051 E , 26/02/2004 s. 0190 - 0191



KIRJALLINEN KYSYMYS E-2054/03 esittäjä(t): Monica Frassoni (Verts/ALE) komissiolle (20. kesäkuuta 2003) Aihe: Erityissuojelualueen ZPS IT5210070 (Trasimeno-järvi, Italia) huono tila Komissio käynnisti 18. lokakuuta 2002 päivätyllä ilmoituksella rikkomusmenettelyn nro 2002/4342 Italiaa vastaan Trasimeno-järven (suojelualue ZPS IT5210070) elinympäristön heikentymisen ja alueella eläviin lajeihin kohdistuneiden häiriöiden vuoksi. Tilanne on osittain seurausta toimista, joille on myönnetty rahoitusta maaseudun kehittämiseen tarkoitetuista EU:n ohjelmista. Häiriöt ovat erityisen huolestuttavia, kun otetaan huomioon, että tien (leveys 2,5 m ja pituus 15,67 km) rakentamisen seurauksena hankkeen ensimmäisessä vaiheessa on jo tuhoutunut 1 596 m2 järviruokoa, 4 224 m2 pensastoa, 6 424 m2 sekakasvustoa ja 6 552 m2 kosteita niittyjä. Valmistuttuaan tien koko pituus on noin 57 kilometriä eli lähes sama kuin Trasimeno-järven ympärysmitta, joten järven rannoille ei jäisi yhtään vihreää sopukkaa, joka voisi jollain tavoin edistää suojeltujen eläinten lisääntymistä tai toimia pesimäpaikkana. Kyseisestä hankkeesta, jolle on myönnetty EU:n rahoitusta, ei ole myöskään tehty direktiivin 92/43/ETY(1) edellyttämää ympäristövaikutusten arviointia huolimatta siitä, että yhteisöjen tuomioistuin äskettäin tuomitsi Italian asiassa C-143/02. Tuomioistuin on jo kahdesti päättänyt asettaa hankkeen toteuttajat syytteeseen maisemalle ja ympäristölle aiheutettujen vakavien vahinkojen vuoksi. Voiko komissio kertoa, missä vaiheessa edellä mainittu rikkomusmenettely on? Aikooko se keskeyttää EU:n rahoituksen myöntämisen siihen asti, kun asiain tila on todettu? (1) EYVL L 206, 22.7.1992, s. 7. Margot Wallströmin komission puolesta antama vastaus (31. heinäkuuta 2003) Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklassa säädetään sellaisten yhteisön tärkeänä pitämien alueiden suojelusta, jotka direktiivissä säädetyn menettelyn mukaan on osoitettu erityisten suojelutoimien alueiksi. Edellä mainitun 6 artiklan velvoitteet koskevat jäsenvaltioiden kaikkia, kansallisia, alueellisia ja paikallisia viranomaisia. Erityisesti 6 artiklan 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Edellä mainittua säännöstä sovelletaan yhteisön tärkeinä pitämiin alueisiin direktiivin 92/43/ETY perusteella ja erityissuojelualueisiin luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) perusteella. Italia ilmoitti komissiolle parlamentin jäsenen mainitsemaan viralliseen ilmoitukseen antamassaan vastauksessa, että projektin jälkikäteen tehtävä arviointi suoritettiin 14 kilometrin pituisen pyöräilyreitin osalta Trasimeno-järven erityissuojelualueella IT5210070 direktiivin 92/43/ETY 6 artiklan 3 kohdan mukaisesti. Tutkittuaan Italian vastauksen komissio katsoo, että edellä mainittu hanke ei ole omiaan vaikuttamaan merkittävästi Trasimeno-järven erityissuojelualueeseen IT5210070. Näin ollen ei ole tarpeen vaatia direktiivin 92/43/ETY 6 artiklan 3 kohdan perusteella, että hankkeen vaikutukset kyseiseen erityissuojelualueeseen arvioidaan täydellisesti. Komissio toteaa edellä esitetyn perusteella, että tapauksessa ei ole tämän seikan osalta rikottu direktiiviä 92/43/ETY. (1) EYVL L 103, 25.4.1979.